open-index/open-wikipedia-markdown huggingface dataset:
Justin Godart

duimnael|293x293px|Justin Godart in 1917
**Justin Godart** (26 November 1871 - 12 Desember 1956) was 'n Franse politikus wat van 3 Junie 1932 tot 18 Desember 1932 as Minister van Gesondheid gedien het. 

## Biografie 
Justin Godart is op 26 November 1871 in 'n werkersklas-gesin in Lyon gebore. Godart het sy opvoeding aan die Collège-lycée Ampère ontvang en het 'n doktorsgraad in die regte verwerf. In 1904 is Godart tot die sesde onderburgemeester van Lyon as lid van die Radikale Party verkies. In 1906 het Godart 'n afgevaardigde van die Franse nasionale vergadering wat Lyon verteenwoordig, geword. Van 1915 tot 1918 het Godart as die Staatssekretaris van oorlog, wat in beheer van die mediese diens van die weermag was, gedien. Toe Édouard Herriot in 1924 premier word van Frankryk is Godart aangestel as die Minister van Arbeid, Higiëne, Welsyn en Maatskaplike Sekerheid. Godart se ampstermyn in die posisie is beëindig met Herriot se afsetting die volgende jaar. In 1926 het Godart 'n senator vir die departement Rhone geword. In 1932 het Godart die Minister van Openbare Gesondheid geword, weereens onder Herriot.  Godart het egter nie lank in hierdie posisie gebly nie, aangesien Herriot daardie Desember weer die mag verloor het. 

Op 10 Julie 1940 het Godart aangesluit by die *Vichy 80*, 'n versameling Franse parlementslede wat onsuksesvol was in hul opposisie teen 'n grondwetlike wysiging wat die Derde Republiek ontbind het en aan Philippe Pétain die mag gegee het om 'n nuwe outoritêre staat te vestig, en wat nou bekendstaan as *Vichy-Frankryk*. Gedurende die Tweede Wêreldoorlog was Godart betrokke by weerstandsaktiwiteite en het hy 'n anti-Vichy-koerant geredigeer. Na die bevryding van Lyon deur die Geallieerde magte in September 1944 het hy die tussentydse burgemeester van Lyon geword. In 1945 het Godart uit die Radikale Party bedank.  

Na sy politieke loopbaan het Godart 'n aktiewe rol gespeel in die veldtog vir verbeterde arbeidsomstandighede, soos die agt uur lange dag. Godart het tot 1950 vir Frankryk in die Internasionale Arbeidsorganisasie verteenwoordig. Hy is op 12 Desember 1956 in Parys oorlede. In 2004 het Israel die *"Regverdiges onder die Nasies"* eretitel aan Godart verleen vir sy diens aan Jode tydens die Holocaust.

## Bibliografie 
* *La plaisante sagesse lyonnaise* / Sêgoed en morele besinnings deur Catherin Bugnard 
* *Travailleurs et métiers lyonnais*, 1909 
* *Laurent Mourguet et Guignol*, 1912 
* *La révolution de 1830 à Lyon*, 1930 
* *Le jansénisme à Lyon*, 1934, biblioteek Félix Alcan 
* *Les Voraces à Lyon en 1848*, 1948 

## Verwysings 
## Eksterne skakels 
*     
* Justin Godart - sy optrede om Jode se lewens tydens die Holocaust te red, by die Yad Vashem- webwerf
Nkula-waterval

Die **Nkula-waterval** is in die Shirerivier in Malawi en is bekend vir die hidroëlektriese kragsentrales.

Dit lê suidwes van Walkers Ferry en Zalewa, 32&nbsp;km noordwes van Blantyre, 323&nbsp;m bo seespieël en by die koördinate . Die eerste kragsentrale is in 1966 hier geopen.
Airbus A319

Die **Airbus A319** is 'n lid van die Airbus A320-familie van kort- tot mediumreikafstand, smalromp kommersiële passasier tweeling-stralerenjinvliegtuie vervaardig deur Airbus. Die A319 dra 124 tot 156 passasiers en het 'n maksimum reikafstand van 6 000 km. Die finale montering van die vliegtuig word in Hamburg, Duitsland en Tianjin, China gedoen. 

Die A319 is 'n verkorte romp-variant van die Airbus A320 en is in April 1996 in gebruik geneem deur Swissair, ongeveer twee jaar na die gestrekte Airbus A321 en agt jaar na die oorspronklike A320. Die vliegtuig deel 'n algemene tipe gradering met al die ander Airbus A320-familievariante, wat bestaande A320-vlieëniers magtig om die vliegtuig te vlieg sonder om verdere opleiding te ondergaan. 

Teen Augustus 2019 was 1 480 Airbus A319-vliegtuie reeds afgelewer, waarvan 1 436 in diens is. Daarbenewens is nog 42 vliegtuie op bestelling (bestaande uit 7 A319ceo en 35 A319neo). In Augustus 2019 was American Airlines die grootste operateur van die Airbus A319 met 131 vliegtuie. 

In Desember 2010 het Airbus 'n nuwe generasie van die A320-familie, die A320neo (nuwe enjinopsie), aangekondig. Die soortgelyke verkorte romp A319neo-variant bied nuwe, doeltreffender enjins, gekombineer met die verbetering van lugraam en die toevoeging van opkrul-vlerkpunte, "sharklets" genoem deur Airbus. Hierdie vliegtuig beloof 'n brandstofbesparing van tot 15%.

## Tydlyn: Airbus A3xx-reeks
## Verwysings
Ouzoud-waterval

duimnael|260px|regs|Die Ouzoud-waterval in Marokko.

Die **Ouzoud-waterval** (Cascades d’Ouzoud) in die Sentraal-Atlas in Marokko is die hoogste waterval in Noord-Afrika.

Die waterval lê in die El-Abidrivier, by die dorp Tanaghmeilt, naby Azilal en 150&nbsp;km noordoos van Marrakesh. Dit is by die koördinate  en op 1&nbsp;060&nbsp;m bo seespieël.

Die val van 110 m hoog word gevoed deur die Bin El Quidane-reservoir. Veral in die lente is dit baie mooi weens die baie water weens die smeltende sneeu. Hierdie is ‘n groot trekpleister vir toeriste aan Marokko. In die  meer onder die waterval word geseil. Die hellings by die val bestaan uit rooiklei en mos en daar is ‘n voetpad van bo na die meer. Rondom die waterval is daar vye- en olyfbome, en daar kom baie windmeulens en ‘n besondere aapspesie voor.

## Bibliografie 
* atlasobscura.com
* thinkmorocco.com
Oscar Mabuyane

**Lubabalo Oscar Mabuyane** (gebore 24 Februarie 1974) is 'n Suid-Afrikaanse ekonoom en politikus wat die huidige premier van die Oos-Kaap is. Hy is in Mei 2019 as premier verkies, en is ook 'n lid van die Oos-Kaapse Provinsiale Wetgewer. Van 2018 tot 2019 het hy as die provinsie se LUR vir finansies en ekonomiese geleenthede gedien. Mabuyane is 'n lid van die African National Congress (ANC) en die party se provinsiale voorsitter.

## Vroeë lewe en opvoeding
Mabuyane is op 24 Februarie 1974 in Engcobo in die noordooste van die destydse Kaapprovinsie gebore. Hy het aan die Hoërskool Lekoa Shandu in Sharpeville in die Transvaal gematrikuleer. Hierna het hy aan die Universiteit van Fort Hare gestudeer en 'n BCom in ekonomie behaal. Hy is tans besig met sy meestersgraad in openbare administrasie by dieselfde universiteit. 

Mabuyane het van 2002 tot 2005 in die kantoor van die destydse LUR Enoch Godongwana gewerk. In 2005 is hy as 'n besturende direkteur by Ikamva Consulting aangestel.

In Februarie 2018 is hy as lid van die Oos-Kaapse provinsiale wetgewer ingehuldig. Hy is toe as LUR van finansies en ekonomiese geleenthede in Mei 2018 aangestel. Na die algemene verkiesing van 2019 het die nasionale ANC hom as die nuwe provinsiale premier aangewys. Hy het die amp op 22 Mei 2019 aanvaar.

## Verwysings
## Eksterne skakels
* Oscar Mabuyane. ''People's Assembly''. Besoek op 2 Junie 2020.
Jahrom

**Jahrom** (Persies: جهرم") is 'n Perses-bewoonde stad wat in die provinsie Fars in die Suid van Iran geleë is. Die stad het ongeveer 141&nbsp;634 inwoners (2016).

## Verwysings
Lofoï-waterval

Die **Lofoï-waterval** (ook soms die Kaloba-waterval genoem) is een van die grootste watervalle wat betref volume water en hoogte van die val in Sentraal-Afrika.

Die Lofoïrivier is ‘n sytak van die Lufirarivier, wat in die Lualabarivier instroom. Die Lualaba is op sy beurt ‘n voederstroom van die Kongorivier. Die waterval lê by , 4&nbsp;430&nbsp;m bo seespieël, in die Kundelunguberg in die Kundelungu Nasionale Park van die provinsie Katanga van die Demokratiese Republiek van die Kongo.

Die val is 165 m hoog en afhangende van die reënseisoen 23 tot 46&nbsp;m breed. Hierdie afgeleë waterval word omring deur groen bosse en steil wande.

## Trivia 
Dikwels word die Franse naam vir die waterval gebruik, naamlik Chutes Lofoï of Chutes Kaloba.

## Bibliografie 
* afktravel
* https://www.worldwaterfalldatabase.com/waterfall/Lofoi-Chutes-87
Ruimtependeltuig Endeavour

[duimnael|*Endeavour* soos gefotografeer vanaf die [Internasionale Ruimtestasie terwyl dit tydens sending STS-118 nader kom.]]

'*Ruimtependeltuig *Endeavour*** (NASA kenteken: **OV-105*') is 'n afgetrede pendeltuig van NASA se ruimtependeltuigprogram en die vyfde en laaste operasionele ruimtependeltuig wat gebou is. Dit het met sy eerste missie, STS-49, in Mei 1992 begin en sy 25ste en laaste missie, STS-134, in Mei 2011 onderneem. Die verwagting was dat STS-134 die finale missie van die ruimtependelprogram sou wees, maar nadat die STS-135-missie goedgekeur is, het *Atlantis* die laaste pendeltuig geword om te vlieg.

Die Amerikaanse Kongres het in 1987 die bou van *Endeavour* goedgekeur om *Challenger*, wat in die Challenger-ramp van 1986 vernietig is, te vervang. 

Struktuuronderdele wat tydens die konstruksie van *Discovery* en *Atlantis* gebruik is, is in die montering daarvan gebruik. NASA het op kostegronde verkies om *Endeavour* uit onderdele te bou eerder as om *Enterprise* weer uit te rus. 

Die wenteltuig is vernoem na die Britse HMS *Endeavour*, die skip wat kaptein James Cook op sy eerste ontdekkingsreis geneem het (1768–1771). Die ruimtetuig het 'n stuk hout van Cook se skip binne-in die kajuit vervoer. Die naam *Endeavour* was ook gebruik vir die beheermodule van Apollo 15, ook genoem na die skip van Cook.
 
links|duimnael|300px|Bekendstellingseremonie in April 1991
## Sien ook 
* Ruimtependeltuig
* Ruimtependeltuig Challenger
* Ruimtependeltuig Discovery
* Ruimtependeltuig Enterprise
* Ruimtependeltuig Columbia
* Ruimtependeltuig Atlantis

## Verwysings 
## Eksterne skakels 
* Ruimtetuie
* Ruimtependeltuig Endeavour (OV-105)
Albaniebroodboom

Die **Albaniebroodboom** (*Encephalartos latifrons*) is 'n spesie van die genus *Encephalartos* en kom in 'n paar verspreide gebiede in die Oos-Kaap voor. Dit is 'n mooi broodboom met die breedste blare van al die broodbome. Die boom word tot 3 m hoog en die stam word tot 450 mm in omtrek. Die boom is eenslagtig, manlike en vroulike bome is afsonderlike eksemplare.

Die plant se FSA-nommer is 7. In Engels staan die broodboom bekend as die *Albany cycad*. 

## Sien ook 
* Alfabetiese lys van Suid-Afrikaanse bome

## Verwysings 
## Bronne 
* PZA Sanbi
* REDLIST Sanbi
* Plants of the World Online

## Eksterne skakels
Zamani Saul

**Zamani Saul** (gebore 7 Maart 1972) is 'n Suid-Afrikaanse politikus. Hy is tans die premier van die Noord-Kaap en die provinsiale voorsitter van die African National Congress (ANC), asook lid van die Noord-Kaapse Provinsiale Wetgewer. Saul was voorheen die provinsiale sekretaris en adjunk provinsiale sekretaris van die ANC.

## Vroeë lewe en opvoeding
Saul is op 7 Maart 1972 gebore. Hy het aan die Hoërskool Umso in Colesberg gematrikuleer. Hierna het hy by die Universiteit van die Vrystaat gestudeer en 'n meestersgraad in ontwikkelingstudies behaal. Hy het 'n meestersgraad in regte en later 'n doktorsgraad in publieke reg en regsleer aan die Universiteit van Wes-Kaapland verwerf. Hy studeer tans vir 'n doktorsgraad in filosofie in multi-dissiplinêre studies aan die Universiteit van Suid-Afrika.

## Politieke loopbaan
Saul was die munisipale bestuurder van die Pixley ka Seme-distriksmunisipaliteit van 2000 tot 2008. In 2004 is hy verkies as adjunk-provinsiale sekretaris van die African National Congress. Hy is in 2008 as die provinsiale sekretaris verkies en herverkies tot 'n tweede termyn in 2012. Op 12 Mei 2017 is hy eenparig verkies as die provinsiale voorsitter van die ANC nadat Sylvia Lucas haar kandidatuur onttrek het. Hy het John Block opgevolg wat in Oktober 2015 uit die pos bedank het. Saul word beskou as iemand wat deel is van die Ramaphosa-faksie van die ANC.

Na die algemene verkiesing in 2019 het die ANC Nasionale Uitvoerende Komitee Saul aangewys as sy premierskandidaat vir die provinsie. Hy is op 22 Mei 2019 as premier verkies.

## Persoonlike lewe
Saul is getroud met Tapsy en die egpaar het kinders. Hulle woon in Kimberley.

## Verwysings
## Eksterne skakels
*  Know your premier: Zamani Saul. *SABC News*. Besoek op 5 Junie 2020.
*  Zamani Saul. ''People's Assembly''.
*  Dr Zamani Saul: The Northern Cape's new 'activist premier'. *News24*. 
*  Profile : Dr Zamani Saul. *Northern Cape Government*.
*  Profile: Zamani Saul. *Northern Cape Provincial Legislature*.
*  Zamani Saul, Dr. *South African Government*.
Baderukwerivier

Die **Baderukwerivier** is 'n kort takrivier van die Letabarivier in die Limpopoprovinsie van Suid-Afrika. Dit ontspring in die Letaba Ranch Wildreservaat en sluit uit die suide aan by die Letaba naby die wesgrens van die Krugerwildtuin.

Die rivier se topografie en vloeirigting is byna 'n spieëlbeeld van die Nhlarhwenirivier.
Blombosgrot

**Blombosgrot** is ’n argeologiese terrein in die Blombosfontein-natuurreservaat naby Heidelberg, Wes-Kaap, sowat 300&nbsp;km oos van Kaapstad. Die grot bevat neerslae van tussen omstreeks 100000 en 70000&nbsp;v.C., uit die middel-Steentydperk, en tussen omstreeks 2000 en 300&nbsp;v.C., uit die Neolitikum. Opgrawings is in 1991 die eerste in die grot gedoen en sedert 1997 word veldwerk gereeld daar gedoen.

thumb|upright=1.5|links|Klipwerktuie van vroeë mense wat in Blombosgrot ontdek is.
Die opgrawings in Blombosgrot het belangrike nuwe inligting onthul oor die gedragsevolusie van die anatomies moderne mens en het bygedra tot die begrip van die ontstaan van vroeë gedragsinnoverings onder *Homo sapiens* in Suider-Afrika tydens die laat Pleistoseen. Argeologiese materiaal en dieroorblyfsels uit die middel-Steentydperk van omstreeks 100000 tot 70000&nbsp;v.C. illustreer vermoedelik onder meer groter ekologiese nisaanpassing, die gebruik van verskeie stappe in tegnologie en gereedskapvervaardiging, groter ekonomiese en sosiale organisasie en die voorkoms van simboliese gedrag.

Van die materiaal wat gevind is, sluit gegraveerde oker in,, asook okerprosesseringsgereedskap, been- en klipgereedskap en ’n groot reeks aard- en seedieroorblyfsels, insluitende dié van skulpvis, voëls, skilpaaie, doppe van volstruiseiers en soogdiere van verskeie groottes. Hierdie vondste, tesame met ’n herontleding van en opgrawings op ander terreine uit die middel-Steentydperk in Suider-Afrika het gelei tot ’n beter begrip van tye en plekke in die ontwikkeling van die gedrag van die moderne mens. 

Op 29 Mei 2015 het Erfenis Wes-Kaap die terrein as ’n provinsiale erfenisterrein geklassifiseer.

’n Okertekening op ’n stuk klip wat in die grot ontdek is, is vermoedelik die vroegste bekende tekening in die wêreld deur ’n mens.

## Verwysings
## Skakels
*Blombosgrotprojek se webtuiste
Ngwenyeni

**Ngwenyeni** beteken letterlik Klein-Krokodil in Zoeloe.

Dit kan een van die volgende plekke in Suid-Afrika wees:

# Ngwenyeni (Komati, lat -25,77, long 31,78), 
# Ngwenyeni (Komati, lat -25,60, long 31,98), 
# Ngwenyeni (Letaba), Krugerwildtuin, Limpopo, 
# Ngwenyeni (fontein), Krugerwildtuin, Limpopo,
Ngwenyeni (Letaba)

Die **Ngwenyeni** is 'n sytak van die Letabarivier in die Limpopoprovinsie van Suid-Afrika. Dit vloei in die sentrale Krugerwildtuin teenaan die Mopani-Phalaborwapad.
Ngotshe-broodboom

Die **Ngotshe-broodboom** (*Encephalartos aemulans*) is 'n seldsame spesie van die genus *Encephalartos*, dit kom slegs op een berg naby Vryheid, KwaZulu-Natal voor. In Engels staan die broodboom as die *Ngotshe cycad* bekend. 

Die boom word tot 1,5 m hoog en die stam word tot 350 mm in omtrek. Die boom is eenslagtig, manlike en vroulike bome is afsonderlike eksemplare.

Die plant se FSA-nommer is 14.5.

## Sien ook 
* Alfabetiese lys van Suid-Afrikaanse bome

## Verwysings 
## Bronne 
* REDLIST Sanbi
* PZA Sanbi
* Plants of the World Online
Barbertonse broodboom

Die **Barbertonse broodboom** (*Encephalartos paucidentatus*) is 'n spesie van die genus *Encephalartos*. Dit kom in die omgewing van Barberton voor, asook die Piggs Peak-gebied in Eswatini. Die plant is gewild onder tuiniers en word onwettig verwyder uit sy natuurlike omgewing. Die boom is eenslagtig: manlike en vroulike plante is afsonderlike eksemplare.

Die plant se FSA-nommer is 11. In Engels staan die broodboom as die *Barberton cycad* bekend.

## Sien ook 
* Alfabetiese lys van Suid-Afrikaanse bome

## Verwysings 
## Bronne 
* REDLIST Sanbi
* PZA Sanbi
* Plants of the World Online
Job Mokgoro

**Tebogo Job Mokgoro** (gebore 15 Mei 1948) is 'n Suid-Afrikaanse akademikus en politikus, tans premier van die Noordwes asook 'n lid van die Noordwes provinsiale wetgewer vir die African National Congress (ANC) is. Hy is tot albei posisies ingehuldig in Junie 2018.

## Agtergrond en opvoeding
Mokgoro is op 15 Mei 1948 in Kimberley in die destydse Kaapprovinsie gebore. Hy het verskeie administratiewe en akademiese kwalifikasies, waaronder 'n meestersgraad en 'n eredoktorsgraad in openbare administrasie van die Universiteit van Toledo. Mokgoro is met Yvonne Mokgoro, 'n afgetrede regter van die Konstitusionele Hof, getroud en die egpaar het vyf kinders.

## Loopbaan
Nadat hy in die Verenigde State gestudeer het, het Mokgoro 'n dosent aan die Universiteit van Bophuthatswana geword. Voor die verkiesing van 1994 is hy aangewys as een van die administrateurs van die Uitvoerende Oorgangsraad. Die raad het die taak gehad om die tradisionele tuislande, soos Bophuthatswana, in die nege nuwe provinsies op te neem. Ná die verkiesing het die nuutverkose premier Popo Molefe vir Mokgoro as die direkteur-generaal van die Noordwes provinsiale regering aangestel. Hy is weer in 2014 tot die pos aangewys. Na die verkiesing van 2019 is hy tot sy eerste volle vyfjaartermyn verkies.

## Verwysings
## Eksterne skakels
*  Tebogo Job Mokgoro by ''People's Assembly*.
*  Tebogo Job Mokgoro: The right man for the job. *City Press''.
Refilwe Mtsweni-Tsipane

**Refilwe Maria Tsipane** (gebore 3 September 1973), bekend as **Refilwe Mtsweni-Tsipane** (alternatiewelik gespel **Mtshweni**) is 'n Suid-Afrikaanse politikus en die huidige premier van Mpumalanga asook 'n lid van die Mpumalanga provinsiale wetgewer. Sy was voorheen die LUR vir samewerkende regering en tradisionele sake. Mtsweni-Tsipane is 'n lid van die African National Congress en tans 'n kandidaat vir provinsiale voorsitter.
## Agtergrond en opvoeding
Refilwe Maria Mtsweni is op 3 September 1973 in Lynnville buite Witbank in die destydse Transvaal gebore. Sy het haar skoolloopbaan in Lynnville begin en in Atteridgeville, Pretoria gematrikuleer. Hierna het sy aan die Tshwane-Universiteit vir Tegnologie gestudeer en 'n diploma in menslike hulpbronne behaal. Sy het hierna 'n sertifikaat in leierskap en bestuur van die Universiteit van die Witwatersrand ontvang.

Mtsweni-Tsipane is met Lawrence Tsipane getroud en die egpaar het twee kinders.

Tydens haar termyn as LUR is sy dikwels as waarnemende premier aangewys. In Julie 2017 toe sy as waarnemende premier gedien het, het sy 'n provinsiale begrafnis vir Ray Phiri verklaar.

Op 27 Februarie 2018 is Mabuza as adjunkpresident ingehuldig. Hy moes dus uit die amp van premier uittree en het vir Mtsweni-Tsipane as sy waarnemende opvolger aangewys. Die Provinsiale Demokratiese Alliansie het aangevoer dat Mtsweni-Tsipane se aanstelling as premier "ongrondwetlik" was omdat Mabuza nie meer die bevoegdheid gehad het om iemand in sy pos aan te wys nie. Sy is dus vir 'n tweede keer op 1 Maart 2018 ingehuldig. Op 14 Maart 2018 het die ANC amptelik vir Mtsweni-Tsipane as hul premierskandidaat aangekondig. Die wetgewer het haar op 20 Maart 2018 as premier verkies. Sy is die eerste vrou in Mpumalanga om die amp te beklee. 

Na die algemene verkiesing van 2019 is sy tot haar eerste volle vyfjaartermyn verkies. Mtsweni-Tsipane is tans 'n kandidaat vir provinsiale ANC-voorsitter.

## Verwysings
## Eksterne skakels
*Refilwe Maria Tsipane  by ''People's Assembly*.
*Profile by *South African Government''.
Golf van Corryvreckan

duimnael|Die Corryvreckan-maalstroom
Die **Golf van Corryvreckan**, ook bekend as **Straat van Corryvreckan**, is 'n nou seestraat tussen die eilande Jura en Scarba langs die weskus van Skotland. Administratief val dit onder die beheer van Argyll and Bute.
Die seekanaal word veral verbind met die Corryvreckan-maalstroom, die derde magtigste op aarde.

Magtige strome inkomende getyewater vanuit die ooste en weste vloei elke twee weke tydens springvloed naby die mees noordelike punt van Jura saam. Hier wel die watermassas by 'n basaltpilaar onder water, bekend as *The Old Hag*, na bo op, terwyl hulle gelyktydig aan die kante van die nou seekanaal teruggestoot word. Sodoende ontstaan 'n magtige maalstroom van seewater met baie sterk seestrominge en staande watergolwe. Die water se gedruis word nog oor 'n afstand van tien myl (16 km) waargeneem.

## Eksterne skakels 
;Agtergrondinligting
----
* ''Whirlpool Scotland: The Corryvreckan Whirlpool - Scotland's maelstrom*
;Media
----
* *YouTube.com/Hebridean Wild: Corryvreckan wgirlpool and tidal race''
Stanley Mathabatha

**Chupu Stanley Mathabatha** (gebore 21 Januarie 1957) is 'n Suid-Afrikaanse oud-diplomaat en politikus. Hy was die premier van Limpopo dan Julie 2013 tot Junie 2024. Hy was ook die provinsiale voorsitter van die African National Congress, asook 'n lid van die Limpopo provinsiale wetgewer. Mathabatha was voor sy premierskap die Suid-Afrikaanse ambassadeur in die Oekraïne. Hy is op 14 Junie 2024 opgevolg deur die voormalige LUR van Gesondheid in Limpopo Phophi Ramathuba.

Mathabatha was tydens sy jeug betrokke in die United Democratic Front en die Umkhonto we Sizwe. Hy het grade by die Universiteit van Wes-Kaapland en die Universiteit van die Noorde behaal. Ná apartheid het hy in die Limpopo provinsiale regering gedien en was 'n diplomaat voordat hy as die premier in Julie 2013 aangestel is.

## Verwysings
## Eksterne skakels
*  Chupu Stanley Mathabatha – People's Assembly
* Chupu Stanley Mathabatha, Mr – Suid-Afrikaanse regering
Chirombo-waterval

Die **Chirombo-waterval** (ook bekend as die Izi-waterval en die Mpona) in Tanzanië is baie naby aan die Kalambo-waterval. Die val is 268&nbsp;m hoog, maar is nie loodreg nie. Na meer as 100&nbsp;m val dit op 'n rotslys voordat dit verder val. Dit is by die koördinate 8°  50′  59″  suid en 31°  1′  59″ oos  en is baie moeilik bereikbaar weens die digte plantegroei. Die omgewing het 'n ryk voëllewe en die besondere colobus-aap kom hier voor.

## Bibliografie 
* Green, Lawrence G.: Great North Road – a journey by land and water, on and off the highway, in search of lonely places and cities, strange tales and the odd characters of tropical Africa. Kaapstad: Howard Timmins, 1961.
* Van Rooyen, P.G. Die Suid-Afrikaanse Leerlinggids. Kaapstad: Maskew Miller, 1975.
Owen-waterval

duimnael|Bou van die Owen Falls-dam  tussen 1951 en 1954
duimnael|Bou van die Owen Falls-dam in die vroeë 1950's

Die **Owen-waterval** was 'n waterval in die Victoria-Nyl in Uganda. Hierdie waterval was net-net noord van die ewenaar by 00°  26′  37″  noord en 33°  11′  05″  oos, noordwes van Jinja en 4&nbsp;km van die punt waar die Victoria-Nyl die Victoriameer verlaat. Die val was 10&nbsp;m hoog.

In die 1950’s is 'n studam, die Owen Falls-dam (ook Nalubaale-dam genoem) vir die regulering van die rivierwaterpeil gebou en het die val in 1954 onder die water verdwyn. Hidroëlektrisiteit wat hier opgewek word, word aan Uganda en Kenia gelewer.
Ripon-waterval

Die **Ripon-waterval** word beskou as die begin van die Nyl.

Hierdie val was in die Victoria-Nyl by Jinja in Uganda. Die eerste Europeër wat die Nyl hier besoek het, was die Britse ontdekkingsreisiger John Hanning Speke (1827–1864). Hy het bewys dat die Victoriameer die bron van die Nyl is en sedertdien is die Ripon-waterval as die begin van die Nyl beskou. Hy gee die naam van die Britse minister van kolonies en voorsitter van die *Royal Geographic Society*, George F.S. Robinson, die eerste markies van Ripon (1827–1909), aan die val.

In 1954 is die Owen Falls-studam gebou en het die Ripon-waterval onder die water van die Victoriameer verdwyn.

## Historiese prente in 1940 

Lêer:Ripon Falls01.jpg
Lêer:Ripon Falls.jpg
Lêer:Jules Leclercq- Aux sources du Nil-1913-chutes Ripon.jpg

## Sien ook 
* Owen-waterval

## Eksterne skakels
Lee Hazlewood

**Barton Lee Hazlewood** (9 Julie 1929 – 4 Augustus 2007) was 'n Amerikaanse country music- en popsanger, liedjieskrywer en platevervaardiger wat internasionale bekendheid verwerf het deur sy samewerking met die kitaris Duane Eddy gedurende die laat 1950's en die sangeres en aktrise Nancy Sinatra gedurende die 1960's en 1970's. Vir Sinatra, wat aanvanklik in die skadu van haar beroemde vader Frank gestaan het, was dit die beginpunt van 'n suksesvolle loopbaan. Die wenresep hiervoor was gewaagd in sy tyd. Hazlewood het Nancy aangeraai om soos 'n veertienjarige meisie te sing wat met vragwabestuurders rondry - 'n soort musikale Skoonlief en die monster vir die popkultuur van die 1960's. Die kombinasie van Lee Hazlewood se bariton- en Nancy Sinatra se kristalhelder stem het in 'n verskeidenheid duette gekontrasteer wat boaan die trefferlyste gepryk het.
Karoobroodboom

__NOTOC__
Die **Karoobroodboom** (*Encephalartos lehmannii*) is 'n spesie van die genus *Encephalartos* en is een van die taaiste broodbome, dit is die beste bestand teen droogtes. Die boom word tot 2 m hoog en die blare word 1 tot 1,5 m lank. Die boom is eenslagtig: manlike en vroulike plante is afsonderlike eksemplare. Die plant is endemies aan die Oos-Kaap.

Die lang blaarstele het kenmerkende geel krae om hul basisse, en dié bly oor as papieragtige letsels nadat die blare gewissel is. Elke sittende blaartjie het eweneens 'n gelerige basis. Die blaartjies is gaafrandig, en oorvleuel nie. Die boom se FSA-nommer is 8.1, en dit staan in Engels as die *Karoo cycad* bekend.

## Keëls en blare

Encephalartos lehmannii1.jpg|manlike keëls
Encephalartos lehmannii 2zz.jpg|vroulike keël
Encephalartoslehmannii2.jpg|blaarstele met geel krae

## Sien ook 
* Alfabetiese lys van Suid-Afrikaanse bome

## Verwysings 
## Bronne 
* REDLIST Sanbi
* PZA Sanbi
* Plants of the World Online
Kaapsehoopbroodboom

Die **Kaapsehoopbroodboom** (*Encephalartos laevifolius*) is 'n  spesie van die genus *Encephalartos* wat hoofsaaklik in twee gebiede voorkom: die Kaapsehoopberge naby Nelspruit asook die Piggs Peak-gebied in Eswatini. Die subbevolking wat eens teen die rotsagtige hange van Mariepskop voorgekom het, is nou feitlik uitgestorwe weens menslike faktore en die *Fusarium*-swam wat hulle keëls aanval.
[duimnael|links|Spesie in die [Pretoria Nasionale Botaniese Tuin]]
Die boom groei regop en word 3 tot 4 m hoog. Dit groei goed in vol son en in enige tipe grond. Soos die meeste broodbome groei dit stadig en oorleef ryp goed; dit moet matig van water voorsien word. Die blare word tot 1,5 m lank. Bestuiwing vind plaas deur middel van insekte.

Die boom se FSA-nommer is 6. In Engels staan die boom as die *Kaapsehoop cycad* bekend.

## Sien ook 
* Alfabetiese lys van Suid-Afrikaanse bome
* Starvation Creek-natuurreservaat

## Verwysings 
## Bronne 
* PZA Sanbi
* REDLIST Sanbi
* Plants of the World Online
Omset

**Omset** is in wese ‘n sinoniem vir verkope van die produkte wat die plaas, of dan fabriek, produseer. Omset is net inkomste en geen uitgawes is daarvan afgetrek nie. Omset sluit gewoonlik ook net dit in waarin die besigheid regtig handel dryf. Dit sluit byvoorbeeld nie rente-inkomste in nie, behalwe as jy ‘n bank is.

## Verwysings
Grotkuns

[thumb|220px|Grottekeninge in die nasionale park Serra da Capivara, [Brasilië.]]
[thumb|220px|[Boesmanrotskuns|Sanrotskuns uit die Wes-Kaap, Suid-Afrika.]]
**Grotkuns** is ’n soort rotskuns wat teen die mure of dak van grotte aangetref word. Die term dui gewoonlik op ’n prehistoriese oorsprong, maar grotkuns kan ook onlangse kuns wees: In die Gabarnmunggrot in Noord-Australië is die oudste tekeninge ouer as 28&nbsp;000 jaar, terwyl die mees onlangse tekeninge minder as ’n eeu gelede gemaak is.

## Ouderdom
Die oudste bekende grotkuns is meer as 44&nbsp;000 jaar oud (uit die laat Paleolitikum) en is in Wes-Europa en Indonesië ontdek. Die oudste soort grotkuns is handstensils en eenvoudige geometriese vorms; die oudste onbetwiste voorbeelde van figuratiewe grotkuns is effens jonger, omtrent sowat 35&nbsp;000 jaar. ’n Studie uit 2018 het beweer die oudste vorm van niefiguratiewe rotskuns in Iberië is 64&nbsp;000 jaar oud – dit dui daarop dat dit die werk van Neanderdallers eerder as vroeë mense is. 

In November 2018 het wetenskaplikes die ontdekking van die oudste bekende figuratiewe tekeninge aangekondig; dit was ouer as 40&nbsp;000 jaar (dalk tot 52&nbsp;000 jaar oud) en was van ’n onbekende dier. Dit is op die Indonesiese eiland Borneo ontdek. In Desember 2019 het wetenskaplikes die ontdekking aangekondig van grottekeninge in Sulawesi wat na raming minstens 43&nbsp;900 jaar oud is en het opgemerk dit is "die oudste uitgebeelde rekord van storievertelling en die vroegste figuratiewe kuns in die wêreld".

### Suider-Afrika
Grottekeninge in die Apollo 11-grot in Namibië is na raming sowat 25&nbsp;500 tot 27&nbsp;500 jaar gelede gemaak.

In 2011 het argeoloë ’n stuk klip in die Blombosgrot, sowat 300&nbsp;km oos van Kaapstad aan die Suid-Kaapse kuslyn van Suid-Afrika, tussen ander artefakte ontdek. Ná uitgebreide toetse oor sewe jaar is onthul dat die lyne op die klip van okerkryt met die hand gemaak is en van 73&nbsp;000 jaar gelede dateer. Dit maak dit die wêreld se oudste bekende rotskuns.

## Verwysings
## Skakels
Volkswagen Constellation

duimnael|250px|Volkswagen Constellation 19.320 Titan trekker-eenheid tydens die 2006 IAA Nutzfahrzeuge (handelsvoertuigvertoning) in Hannover
Die **Volkswagen Constellation** is die vlagskipvragmotor wat sedert 2005 deur die Brasiliaanse vervaardiger Volkswagen Caminhões e Ônibus ('n filiaal van MAN) vervaardig word. Die modelreeks dek die segment van 13-57 ton bruto kombinasiemassa. Dit word vervaardig by Resende in Brasilië, en is hoofsaaklik vir die Suid-Amerikaanse mark. 

Die vragmotor, 'n kajuit-op-enjin wat in September 2005 vrygestel is, is ontwerp in Volkswagen se Wolfsburg Ontwerpstudio in die Volkswagen Groep se hoofkwartier, maar is verder ontwikkel deur Volkswagen Truck and Bus, in Brasilië, Suid-Afrika en die vasteland van Europa - op 'n streng toetsfase van 7 miljoen kilometer oor 'n periode van vier jaar. 

## Variante 
Die vragmotor is beskikbaar in konfigurasies van 'n dagkajuit of 'n slaapkajuit. 

Dit is beskikbaar in die volgende verbrandingsenjin/loonvragkonfigurasies: 13.180 en 15.180 met 'n 134 kW (180 pk) MWM International Motores; 17.250, 24.250 6x2 en 19.320 Titan met 186 kW (250 pk) of 239 kW (320 pk) Cummins-dieselenjins. 'n Verdere drie modelle is daarna in 2007 bekendgestel: 'n 19.370,  25.370 en 31.370,  met 'n Volkswagen Caminhões e Ônibus- ontwerpte en MWM-vervaardigde 276 kW (370 pk) Volkswagen NGD 370-dieselenjin.  

## Aandryfstelsel 
### VW NGD 370-enjin 
Die Volkswagen-groep NGD 370 turbodieselenjin lei nuwe eienskappe vir die sektor vir swaar vragmotors in. Die hoë "plat" wringkrag teen lae enjinsnelhede verbeter deur 'n veranderlike geometrie turbokompressor: die *Multi Turbo System - MTS*.  Die silinderkop het vier kleppe per silinder, verplaas 9354 cc (9.4 liter), en lewer 274 kW (367 pk) teen 2000 opm. Dit kom ook met die "Dual Power Brake".  

Die Constellation beskik oor 'n nuwe enjinremstelsel, die "Dual Power Brake", wat in die silinderkop gevoer word, en elektronies met die turboaanjaer geïntegreer is. Daar word beweer dat die voordele hiervan is: die verhoging van die bedryfsgemiddelde snelheid, die remkrag, veiligheid, die herwinning met brandstofvermindering, en die snelheid op afdraendes. Dit beteken minder ratwisseling, laer onderhoudskoste en dit help om die remme en bande se lewensduur te verbeter.  

Koppelaars op alle variante is van hidrouliese werking met 'n enkele plaat membraan tipe pneumatiese hulp.  Almal word voorsien deur ZF Sachs.  

Die 6x2-variante gebruik 'n Meritor MS 23-185-agteras, dit het 'n maksimum kapasiteit van 60 ton. 6x4 variante maak gebruik van Meritor MD/MR 25-168 trekkende agteras, en is gemonteer via Randon SA agtervering (bogie-tipe soliede asse in tandem).  

## Verwysings
Nsamarivier

Die **Nsamarivier** is 'n sytak van die Klein-Letabarivier in die Limpopoprovinsie van Suid-Afrika. 

Die Hudson Ntsanwisidam is in die Nsamarivier geleë.
Badih Chaaban

**Badih Chaaban** (ca. 1960 - 4 September 2017) was 'n raadslid in die Kaapstadse stadsraad (subraad 17: Athlone, Crawford, Penlyn Estate, Hanover Park, en Manenberg). Hy was 'n lid van die Afrika Moslem Party (AMP) toe hy in Augustus 2006 as raadslid aangewys is, maar het later die vloer oorgesteek om die National People's Party (NPP) te stig wat hy as president gelei het. In November 2015 kondig hy aan dat hy van plan is om uit die politiek te bedank en NPP-leierskap aan sy dogter oor te gee. 

Chaaban was omstrede vir sy rol in die vloeroorsteekpolitiek in Kaapstad en ook vir die huurkontrak wat hy op Groentemarkplein gehad het. Vir 15 jaar van 1992 tot 2007 het hy 'n huurkontrak op 83% van die plein gehad en die stad R3,3 miljoen geskuld. Sy huurkontrak is in 2007 gekanselleer te midde van beskuldigings van wanbestuur, rampokkery en korrupsie. 

Chaaban veroorsaak amper die ineenstorting van die koalisieregering in Kaapstad met sy dreigement dat as hy nie as hoof van openbare tenders vir die Sokkerwêreldbeker 2010 aangestel word nie, hy die Afrika Moslem Party uit die koalisieregering sou onttrek en die koalisie sodoende in opposisie in die provinsiale wetgewer sou bring. Die toenmalige koalisieleier, Kaapstadse burgemeester Helen Zille, het geweier om aan sy eis te voldoen en het Chaaban afgedank. Die aansluiting van die Onafhanklike Demokrate (OD) by die koalisieregering het verhoed dat die koalisie die opposisie in die wetgewer word.

Chaaban is op 4 September 2017 oorlede.

## Verwysings 
## Bronne 
* 
* 
* 
*
Idool van Sjigir

180px|thumb|Die houtbeeld dateer van 11&nbsp;500 jaar gelede en was moontlik aanvanklik hoër as 5&nbsp;m.
Die **Idool van Sjigir** (Russies: Шигирский идол, *Sjigirski idol*), of **Sjigirbeeld**, is sover bekend die oudste houtbeeld in die wêreld en is in die Mesolitikum gemaak, kort ná die einde van die laaste glasiale tyd. Die hout waaruit dit gekerf is, is sowat 11&nbsp;500 jaar oud.

Die beeld word ten toon gestel in die Swerdlofsk-streeksheemkundemuseum in Jekaterinburg, Rusland.

## Ontdekking
Die beeld is op 24 Januarie 1894 sowat 4&nbsp;m diep in die veengrond van Sjigir, Later het van die dele weggeraak, en net Tolmatsjof se tekeninge het oorgebly.

## Datering
Die aanvanklike radiokoolstofdatering deur G.I. Zaitsewa van die Russiese Wetenskapakademie se instituut vir die geskiedenis van materiële kulture in Sint Petersburg het op ’n ouderdom van sowat 9&nbsp;500 jaar gedui, en dit is bevestig deur die akademie se geologiese instituut in Moskou. Eers is in die 1990's geglo dié datering is verkeerd omdat die jagter-versamelaars wat 9&nbsp;500 jaar gelede in die gebied gewoon het, nie in staat sou wees om so ’n groot beeld te maak en versier nie.Later het ’n Duitse ontleding gedui om ’n ouderdom van 11&nbsp;500 jaar. Die rangskikking is dieselfde as op ’n totempaal.

Geleerdes het verskeie voorstelle gehad oor die moontlike betekenisse van die graveermerke. Swetlana Saftsjenko, ’n navorser aan die Swerdlofsk-streekmuseum, het voorgestel die versiering beeld die skeppingsmite uit waarin die skeppers van die idool geglo het. Die argeoloog Peter Vang Peterson van die Nasionale Museum van Denemarke het gedink die idool kon gedien het as ’n waarskuwing om nie ’n gevaarlike gebied te betree nie.

Die ontdekking van die beeld het geleerdes se siening oor wanneer mense rituele kuns begin maak het, op sy kop gekeer. Hulle het vroeër geglo komplekse kuns, soos dié van die Idool van Sjigir, het sowat 8&nbsp;000 jaar gelede in die landbougemeenskappe van die Midde-Ooste begin.

## Verwysings
## Skakels
*
* Waar het die "Idool van Sjigir" geloop? 
* 'n Pop met vele fassette
Parlement van Namibië

[duimnael|links|Die [Tintenpalast in Windhoek huisves vandag net die Nasionale Vergadering. Dit het vanaf onafhanklikheid in 1990 tot 2002 beide huise geakkomodeer.]]
Die **parlement van Namibië** (Duits: *Parlament von Namibia*, Engels: *Parliament of Namibia*) is die nasionale wetgewer van die Republiek van Namibië. Die Parlement is geleë in Windhoek, Namibië. Dit bestaan tans uit twee kamers:
*'n Laerhuis: Die Nasionale Vergadering (*National Assembly*) bestaan uit 104 lede waarvan 96 verkies word in 'n parlementêre verkiesing, terwyl die ander 8 deur die president aangewys word. Die kamer is hoofsaaklik betrokke met die skryf en goedkeuring van wetgewing. 
*'n Hoërhuis: Die Nasionale Raad (*National Council*) bestaande uit 42 lede. Hierdie liggaam adviseer die Nasionale Vergadering en keer wetgewing vir die laaste keer goed voordat dit na die president gaan vir beslissing.
## Nasionale Vergadering
duimnael|Vergadersaal van die Nasionale Vergadering.
Die Nasionale Vergadering is net na onafhanlikheid in 1990 in die lewe geroep. Dit het die Grondwetlike Vergadering opgevolg en die heel eerste groep lede is op Onafhanklikheidsdag in 1990, ingehuldig. Elke groep nuwe lede word op Onafhanklikheidsdag ingehuldig. Die kamer bestaan uit 104 lede (96 verkies en 8 aangewys). Die verkose lede word deur 'n stelsel van proporsionele verteenwoordiging verkies. Dit het tot die 2014-verkiesing bestaan uit 78 setels waarvan 72 verkies is en 6 deur die president aangestel is. 

Die speaker lei die sittinge en word deur 'n adjunkspeaker bygestaan. Sedert Maart 2015 is die speaker Peter Katjavivi van die regerende SWAPO. Die adjunkspeaker is Loide Kasingo en sy beklee al die amp sedert 2010. Sy is ook 'n lid van SWAPO.

Die SWAPO het tans 'n meerderheid in die Nasionale Vergadering omdat hulle 71 uit die 104 setels beklee. Geen ander party het Namibië nog sedert onafhanklikheid regeer nie. 

Die Eerste minister word deur die grootste party in die kamer aangewys en dan deur die president amptelik aangestel. Die leier van die grootste party buite die regering word na verwys as die Leier van die Amptelike Opposisie. Alle kabinetslede is lede van die Nasionale Vergadering.

## Nasionale Raad 
Die Nasionale Raad is in 1990 saam met die Nasionale Vergadering gestig. Die Nasionale Raad het maar net 42 lede wat deur streeksrade verkies is. Die voorsitter en adjunkvoorsitter lei die verrigtinge. Bernard Sibalatani is sedert Desember 2019 die voorsitter, terwyl Victoria Kauma die adjunkvoorsitter is. Albei is lede van SWAPO.

## Verwysings 
## Eksterne skakels 
* Parlement van Namibië se webwerf
Brynhild Olivier

**Brynhild Olivier** (20 Mei 1887 – 13 Januarie 1935) was die dogter van 'n Victoriaanse Engelse politikus en een van vier susters bekend vir hulle progressiewe idees, skoonheid en assosiasies met Rupert Brooke en sy Cambridge-sirkel van neopaganiste, sowel as die Bloomsbury Groep. Gebore in Bloomsbury, Londen, Brynhild Olivier het groot geword, en was tuisonderrig in Jamaika en Limpsfield, Surrey. Alhoewel sy geen hoër onderwys gehad het nie, het sy by kulturele aktiwiteite aan die Universiteit van Cambridge betrokke geraak deur haar susters, wat daar voorgraads was. 

Brynhild Olivier was twee keer getroud, eers in 1912 met die kunshistorikus, Hugh Popham, by wie sy drie kinders gehad het, een van die was die kunstenaares Anne Olivier Bell. Later, het sy met Raymond Sherrard getrou,en het nog drie kinders gehad, een van die was die digter Philip Sherrard. Brynhild Olivier sterf in Londen van aplastiese anemie in 1935, op die ouderdom van 47.

## Verwysings 
## Eksterne skakels
Anna Elizabeth Pohl

:*Nota: Moet nie verwar word met Anna Neethling-Pohl (aktrise) nie.*

**Anna Elizabeth Pohl** (3 Junie 1914 - 3 Januarie 1991) was 'n Suid-Afrikaanse operasangeres en sangdosent. 

Sy is te Cullinan in die destydse Transvaal Provinsie, Suid-Afrika gebore, en sterf te Pretoria op 76-jarige ouderdom. 

## Eksterne skakels 
* The Beaumont Project Van Ryneveld en Weakley Familieboom  
* pohlgenealogy.com
Charles van Sandwyk

**Charles Noel van Sandwyk** (gebore 1966) is 'n Kanadese kunstenaar, illustreerder en skrywer. 

## Agtergrond 
Van Sandwyk, wat in Johannesburg, Suid-Afrika gebore is, is van kleins af blootgestel aan kuns, aangesien sy vader 'n grafiese ontwerper was. Op die ouderdom van 12 het hy na Kanada geëmigreer waar sy gesin hulle in Deep Cove, Noord-Vancouver, Brits-Columbië gevestig het. Terwyl hy 'n hoërskoolstudent was, het hy geld verdien as 'n towenaar en eenwieler vir kinders. Sy kuns vermoë het begin terwyl hy nog op die laerskool was, waar hy 'n buitengewone kalligraaf was, 'n talent wat hy steeds in sy illustrasies gebruik. Hy het as tiener geëksperimenteer met etswerk van koperplaat en sy unieke styl ontwikkel. Hy studeer kommersiële kuns aan die Capilano College. Toe hy 19 jaar oud was, reis hy na Fidji en ontwikkel hy 'n diep verbinding met die Suid-Stille Oseaan. Hy het vir 'n aantal jare 'n paar maande elke jaar op die klein eiland Tavewa spaandeer, vyf uur per boot van die Fidji se hoofeiland Viti Levu. 

Van die skilderye van van Sandwyk hang in die Nasionale Biblioteek van Kanada, sowel as in verskeie belangrike privaatversamelings. Hy is die skrywer en illustreerder van verskeie boeke, waaronder *The Parade to Paradise*, *How to See Fairies* en *Sketches from the Dream Island of Birds* . Hy het illustrasies gelewer vir die uitgawes van Folio Society van *The Blue Fairy Book* en *The Wind in the Willows*, en 'n beperkte eeufeesuitgawe van *Wind In The Willows.* Sy boek, *How to See Fairies*, het in 2018 sy eie Folio Society-uitgawe ontvang.

## Verwysings 
## Eksterne skakels 
* Charles van Sandwyk oefen by die *Library and Archives of Canada* 
* Charles van Sandwyk in die biblioteek van die Universiteit van Brits-Columbië
* Charles van Sandwyk op by die Simon Fraser Universiteitsbiblioteek
* Bio en boeke
* Charles van Sandwyk Fine Arts Books & Cards 
* Die rekords van Charles van Sandwyk word gehou deur die spesiale versamelings en skaars boeke van die Simon Fraser Universiteit
*  Charles van Sandwyk: Captivating Books of Exceptional Artistry
*  Charles Van Sandwyk: An Illustrated Tribute
*  Legendary Illustrators: Charles van Sandwyk
Brackenhill-waterval

Die **Brackenhill-waterval** is in ‘n denneplantasie oos van Knysna in die rigting van Plettenbergbaai aan die Tuinroete.

Die waterval is in die riviertjie wat uitmond by Noetzie en lê  tussen die Kruisfontein-bosboustasie en Harkerville, net suidwes van die Tuin van Eden en 3 km suid van die N2-nasionale pad. Dit bestaan uit ‘n reeks stroomversnellings en laastens ‘n behoorlike waterval.

## Bibliografie
* Burman, Jose: Coastal holiday – a guide to South African seaside resorts. Kaapstad: Human & Rousseau. 1978. 
* https://gardenroutetrail.wordpress.com/2018/09/09/brackenhill-waterfall/
Germaine Schroeder

duimnael| Germaine Schroeder en Jean Reutlinger in 1913
**Germaine Schroeder** (* 1889, † 1983 ) was 'n Franse boekbinder. 

## Lewe en werk 
Germaine Schroeder het vanaf 1913 as 'n boekbinder gewerk en het voor die begin van die Eerste Wêreldoorlog haar eerste ateljee in Parys in die Rue Denfert-Rochereau 22 opgerig. Germaine Schroeder was destyds in 'n verhouding met die Franse fotograaf Jean Reutlinger. Hulle publiseer saam gedigte in die tydskrif *La Vasque*. Toe die Eerste Wêreldoorlog begin, is Reutlinger in militêre diens opgeneem. Hy het Germaine Schroeder gevra om sy garnisoen te besoek en aan haar talle persoonlike dokumente gegee. Reutlinger sterf in die Ardennen op 22 Augustus 1914, waarna Schroeder na sy boedel omgesien. 

Teen 1925 het die boekbinder 'n reputasie verwerf wat haar kliënte soos die politikus Louis Barthou, Coco Chanel, en die skrywer Jean Cocteau verdien het. Schroeder trou met die Franse dramaturg, draaiboekskrywer en voormalige hoof van die tydskrif *La Revue*, Bernard Zimmer. Daarna gaan sy voort met haar werkswinkel onder haar nooiensvan Schroeder. In 1930 skuif sy die ateljee na *7 rue Bonaparte* en daarna na *3 rue des Grands-Augustins* . In 1936 neem Mademoiselle Magdelaine die werkswinkel oor. en Pierre (* 1927, filmakteur). 

## Nalatenskap 
Volgens die skrywer en bibliotekaresse Yves Peyré was Schroeder “een van die eerste boekbinders wat Art Deco aangepak het. […] Germaine Schroeder is aan die voorpunt van die uitvinders van Art Deco. " 

Kunsskrywer en versamelaar Ernest de Crauzat het in 1932 geoordeel dat die bindings van Germaine Schroeder "briljant van kleur en goed uitgevoer is" en dat dit "'n baie eerbare plek in hedendaagse produksie" was. 

## Literatuur 
* Julien Fléty: *Dictionnaire des relieurs français ayant oefening de 1800 à nos jours.* Technorama, 1988, . 
* Mel Byars: *The Design Encyclopedia.* John Wiley & Sons, Hoboken 1994, , p. &nbsp; 504. 
* Gordon Norton Ray, George Thomas Tanselle (red. ): *Die Art Deco-boek in Frankryk.* Bibliografiese vereniging van die Universiteit van Virginia, Charlottesville 2005, , p. &nbsp; 100, 132, 157. 
* ''Reliure: Les Grands Articles d'Universalis.'' Encyclopaedia Universalis, Boulogne-Billancourt 2017, , p. &nbsp; 36. 

## Verwysings
Blou Nyl-waterval

duimnael|regs|300px|Blou Nyl-waterval
Die **Blou Nyl-waterval** (Tis-Isat-waterval) in die noordweste van Ethiopië is een van die grootste watervalle in Afrika.

## Ligging
Hierdie waterval in die Abayrivier, die plaaslike naam vir die Blou Nyl, lê noord-noordwes van Addis Abeba, suid van die Tanameer en 30&nbsp;km stroomaf van Bahir Dar. Dit is net suidoos van die dorp Tis Isat (“ruisende water”) by
. Net meer as ‘n kilometer stroomaf kruis ‘n brug wat dateer uit 1626 die rivier.

## Waterval
Die val is 42&nbsp;m hoog, en bestaan uit vier strome. In die reënseisoen (Julie tot September) was die val al in die verlede tot 400&nbsp;m breed. Ter wille van die hidroëlektriese kragsentrales word die watervlak van die Tanameer gereguleer. Dit voorkom die groot verskille in die volume water wat oor die waterval stort. Twee voetslaanpaaie lei na uitsigpunte oor die waterval.

## Bibliografie
*brilliant-ethiopia.com
*tripsavvy.com
Nasionale Vergadering van Namibië

duimnael|regs|Huidige samestelling van die Nasionale Vergadering
duimnael|links|Vergadersaal van die Nasionale Vergadering.
Die **Nasionale Vergadering** (Engels: *National Assembly*) is die laerhuis van die Parlement van Namibië. Die wetgewer word in Tintenpalast gehuisves. Dit bestaan uit 104 lede waarvan 96 verkies word en 'n verdere 8 deur die president benoem word. Vanaf onafhanklikheid in 1990 tot 2014 het dit uit 78 lede bestaan, waarvan 72 verkies is en 6 deur die president aangewys is.
Die Nasionale Vergadering het amptelik op 21 Maart 1990 (Onafhanklikheidsdag) in werking getree. Dit het die Grondwetlike Vergadering opgevolg. Elke nuwe groep lede word op Onafhanklikheidsdag ingehuldig. Die mees onlangse verkiesing was op 27 November 2019 en die lede is op 21 Maart 2020 ingehuldig.

SWAPO het tans 'n meerderheid in die Nasionale Vergadering. Sedert Maart 2015 is die speaker Peter Katjavivi. Loide Kasingo is in Maart 2010  as die adjunkspeaker aangestel. Albei is lede van SWAPO.
## Verwysings
## Eksterne skakels
* National Assembly . *Parliament of Namibia*.